กยศ.อุ้มนักเรียนน้ำท่วมยาวไม่ต้องเสียดอกเบี้ย-ค่าปรับ
กยศ.อุ้มนักเรียนนักศึกษาประสบอุทกภัย กู้เงินเรียน พร้อมผ่อนผันการชำระหนี้ทั้งต้นดอกเบี้ยค่าปรับ ปี 2555 ให้เป็นกรณีพิเศษ
13 ม.ค. 2555

กยศ.อุ้มนักเรียนนักศึกษาประสบอุทกภัย กู้เงินเรียน พร้อมผ่อนผันการชำระหนี้ทั้งต้นดอกเบี้ยค่าปรับ ปี 2555 ให้เป็นกรณีพิเศษ
นายธาดา มาร์ติน ผู้จัดการกองทุนเงินให้กู้ยืมเพื่อการศึกษา (กยศ.) เปิดเผยว่า ที่ประชุมคณะกรรมการ กยศ. ได้เห็นชอบมาตรการเพื่อช่วยเหลือนักเรียน นักศึกษาที่ได้รับความเดือดร้อนจากเหตุอุทกภัยในปี 2554 ในจังหวัดตามประกาศของกระทรวงมหาดไทยและไม่ได้ยื่นขอกู้ยืมเงินในภาคเรียนที่ 1 ปีการศึกษา 2554 สามารถดำเนินการขอกู้ยืมในปีการศึกษา 2554 ตั้งแต่ภาคเรียนที่ 1/2554 และ 2/2554 โดยขอให้สถานศึกษาทำการคัดกรองผู้ที่ได้รับความเดือดร้อนจากเหตุอุทกภัย ซึ่งทำให้มีคุณสมบัติกู้ยืมกองทุนได้ 
ผู้ขอกู้ยืมต้องแสดงความจำนงต่อสถานศึกษาโดยตรง พร้อมแสดงหลักฐานสำเนาทะเบียนบ้านที่อยู่ในเขตพื้นที่ประสบเหตุอุทกภัยตามประกาศของกระทรวงมหาดไทย และให้สถานศึกษาแจ้งจำนวนผู้กู้ยืมที่มีความประสงค์และให้ดำเนินการผ่านระบบตามขั้นตอน ดังนี้คือ นักเรียน นักศึกษาที่ประสบอุทกภัยยื่นแบบคำขอกู้ยืมเงิน (กยศ.101) พร้อมหลักฐานประกอบให้สถานศึกษาตั้งแต่บัดนี้20 ม.ค. 2555 
นอกจากนี้ สถานศึกษาคัดเลือกและแจ้งรายชื่อผู้กู้ยืมพร้อมวงเงินจัดสรรเพิ่มเติมมาที่กองทุนฯ ภายในวันที่ 31 ม.ค. 2555 และนักเรียน นักศึกษาที่ได้รับคัดเลือกให้กู้ยืมทำการยื่นแบบยืนยันการลงทะเบียน/แบบคำขอกู้ยืมทั้งภาคเรียนที่ 1 และภาคเรียนที่ 2 ให้แล้วเสร็จภายในวันที่ 29 ก.พ. 2555 
คณะกรรมการ กยศ. ยังอนุมัติช่วยเหลือผู้กู้ยืมที่ประสบอุทกภัยให้ได้รับการผ่อนผันชำระหนี้ในปี 2555 ได้เป็นเวลา 1 ปี โดยไม่เสียดอกเบี้ย เบี้ยปรับ โดยสามารถติดต่อได้ที่ธนาคารกรุงไทยทุกสาขา 
ปัจจุบัน กยศ.มีผู้กู้ยืมที่สำเร็จการศึกษาครบกำหนดที่จะต้องใช้หนี้คืนมีทั้งสิ้น 2.46 ล้านราย คิดเป็นเงินกู้ยืม 46,617 ล้านบาท ปรากฏว่ามีผู้ติดต่อชำระเงินคืน 1.88 ล้านคน เป็นเงิน 24,989 ล้านบาท หรือแค่ 53% ยอดการชำระหนี้ก็ลดลงทุกปี ขณะที่รัฐบาลกำลังยกร่างระเบียบและวิธีปฏิบัติ เพื่อรองรับการจัดตั้งกองทุนเงินให้กู้ยืมที่ผูกพันกับรายได้ในอนาคต (กรอ.) ขึ้นมาทำงานแทน กยศ.